Man skiet vrou in straat, neem eie lewe by kerkSariana by Anke en haar dogtertjie. Foto: Verskaf. Sariana Smit (50) is Maandagmiddag in ŉ besige straat in Worcester deur haar man van wie sy aan’t skei was ten aanskoue van ander mense geskiet. Die man het daarna na die NG kerk Worcester-Noord gery en homself by die deur doodgeskiet. “Dit moes tussen 12:00 en 13:00 tydens haar etensuur gebeur het. Ons vermoed sy het by ŉ skoenwinkel stilgehou. Hy het haar agtervolg in ŉ geleende bakkie sodat sy hom nie kon herken nie en haar toe vasparkeer. Sy het probeer wegkom, maar kon nie. Hy het uitgeklim en haar geskiet,” het Anke Pieterse, Smit se dogter, aan Maroela Media gesê. Volgens haar het verkeersbeamptes die voorval gesien en die man probeer agtervolg toe hy van die toneel weggejaag het, maar ná ŉ ruk het hulle sy spoor verloor. Smit is na die Worcester-hospitaal gehaas. “Hulle het haar aan ŉ asemhalingsmasjien gekoppel en skanderings gedoen. Toe ons die resultate terugkry, het ons gesien die koeël het in stukke opgebreek in haar brein; sy was breindood.” Die lewensondersteunende masjiene is gister om 18:40 afgeskakel. Pieterse vertel dat sy nog nie eens geweet het haar ma is geskiet nie, maar toe reeds Facebook-boodskappe begin ontvang het oor die voorval. Pieterse vertel dat haar ma op 1 November, op haar vyftigste verjaarsdag, uitgetrek het by haar biologiese pa. “Die laaste 20 dae van haar lewe was die enigste dae wat sy werklik vry was. Dit het haar 26 jaar gevat om genoeg moed bymekaar te skraap om te loop. Ek kan my nie eens indink hoe bang sy gister moes gewees het nie.” Kapt. FC van Wyk, woordvoerder van die polisie, het die voorval bevestig en gesê dit het in Stockenstroomstraat naby Tekkie Town plaasgevind. Die polisie ondersoek die voorval. Pieterse vertel verder dat daar ŉ oponthoud is by die lykshuis en dat die lykskouing glo eers Vrydag gaan plaasvind. “Ons sal haar moontlik in volgende week kan begrawe. My ma was bitter sag, sy sou niemand skade aandoen nie.”